Komisijos sprendimas
2003 m. gruodžio 10 d.
nustatantis kriterijus informacijai, kuri turi būti pateikta remiantis Tarybos direktyva 64/432/EEB
(pranešta dokumentu Nr. C (2003) 4606)
(tekstas svarbus EEE)
(2003/886/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos bendrijos vidaus prekybai galvijais ir kiaulėmis [1], su paskutiniais pakeitimais, padarytais Komisijos reglamentu (EB) Nr. 1226/2002 [2], ypač į jos 8 straipsnio antrą pastraipą,
kadangi:
(1) Direktyvoje 64/432/EEB numatyta, kad valstybės narės turi siųsti Komisijai išsamią informaciją apie E priedo I dalyje išvardytų ir visų kitų ligų, kurioms jos teritorijoje taikomos Bendrijos teisės aktuose numatytos papildomos garantijos, atsiradimą.
(2) 2002 m. rugpjūčio 22 d. Komisijos sprendime 2002/677/EB [3] su paskutiniais pakeitimais, padarytais Sprendimu 2003/394/EB [4], nustatyti standartiniai atskaitomybės reikalavimai, taikytini Bendrijos bendro finansavimo programoms, skirtoms likviduoti ir kontroliuoti gyvūnų ligas.
(3) Valstybių narių gautą informaciją Komisija gali panaudoti tam, kad paskelbtų valstybes nares ir valstybių narių regionus neapimtais tuberkulioze, brucelioze arba enzootine galvijų leukoze, turint omenyje galvijų bandas, arba sustabdytų ar atšauktų šį statusą, nustatytą Komisijos sprendime 2003/467/EB [5].
(4) Kalbant apie infekcinį galvijų rinotracheitą, valstybių narių pateikta informacija gali būti Komisijos panaudota suteikti arba panaikinti papildomas garantijas valstybėms narėms arba valstybių narių regionams, kurie neapimti Komisijos sprendime 93/42/EEB [6] nustatytomis ligomis arba kurie vykdo Direktyvoje 64/432/EEB numatytą programą.
(5) Kalbant apie Brucella suis infekciją ir transmisinį gastroenteritą, valstybių narių pateikta informacija gali būti Komisijos panaudota suteikti arba panaikinti papildomas garantijas valstybėms narėms arba valstybių narių regionams, kurie vykdo privalomąją programą arba kurie neapimti ligų, remiantis atitinkamai 9 ir 10 Direktyvos 64/432/EEB straipsniais.
(6) Taisyklės, kurių valstybės narės turi laikytis pateikdamos informaciją apie Aujeskio ligą, nustatytos Komisijos sprendime 2001/618/EB [7], ypač to sprendimo IV priede.
(7) Kad Komisija galėtų tinkamai įvertinti gyvūnų sveikatos padėtį, dar reikėtų suderinti valstybių narių informacijos apie kitas Direktyvoje 64/432/EEB išvardytas ligas, t. y. pasiutligę, snukio ir nagų ligą, kontaginę galvijų pleuropneumoniją, kiaulių vezikulinę ligą, klasikinį kiaulių marą, afrikinį kiaulių marą, Brucella suis infekciją, transmisinį gastroenteritą ir juodligę, pateikimą, jei šios ligos gali paveikti galvijus arba kiaules, tačiau kartu numatant nukrypti leidžiančias nuostatas.
(8) Todėl tikslinga apibrėžti vienodus kriterijus, taikytinus valstybių narių teikiamai informacijai apie minėtas ligas.
(9) Kadangi šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Jei Sprendimo 2002/677/EB 4 ir 5 straipsniuose nereikalaujama kitaip, valstybių narių Komisijai pagal Direktyvos 64/432/EEB 8 straipsnio nuostatas siunčiama informacija apie tos direktyvos E priede išvardytų ligų, išskyrus Aujeskio ligą, atsiradimą turi būti pagrįsta šio sprendimo I - VII prieduose nustatytais vienodais kriterijais.
2 straipsnis
Šis sprendimas pirmą kartą taikomas 2003 m. informacijai, kuri Komisijai turi būti nusiųsta iki 2004 m. gegužės 31 d.
3 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 10 d.